2 ജയിലുകളില് ഒരു മാസത്തിനിടെ 85 പേര്ക്ക് എച്ച്ഐവി രോഗബാധ ദിസ്പുര്: 10.10.2021 അസമിലെ രണ്ട് ജയിലുകളില് ഒരു മാസത്തിനിടെ 85 പേര്ക്ക് എച്ച്ഐവി രോഗബാധ റിപോര്ട് ചെയ്തു. നാഗോണിലെ സെന്ട്രല്, സ്പെഷ്യല് ജയിലുകളിലാണ് ഇത്രയധികം രോഗബാധിതരെ കണ്ടെത്തിയത്. ജയിലുള്ള മിക്ക അന്തേവാസികള്ക്കും തടവിലാകുന്നതിന് മുന്പേ രോഗം ബാധിച്ചിരുന്നതായി നാഗോണ് ഹെല്ത് സര്വീസ് ജോയിന്റ് ഡയറക്ടര് ഡോയ അതുല് പതോര് വ്യക്തമാക്കി. മയക്കുമരുന്ന് അടിമകളായ തടവുകാരിലാണ് നിലവില് രോഗം കണ്ടെത്തിയിരിക്കുന്നതെന്നും അദ്ദേഹം പറഞ്ഞു. സെന്ട്രല് ജയിലില് 40പേര്ക്കും സ്പെഷ്യല് ജയിലില് 45പേര്ക്കും രോഗം സ്ഥിരീകരിച്ചിട്ടുണ്ട്. ഇവര് ജയിലില് മയക്കുമരുന്ന് ഉപയോഗിച്ചേക്കാമെന്ന ആരോപണം ജയില് അധികൃതര് നിഷേധിച്ചിട്ടുണ്ട്. സംഭവം ഗൗരമായി കാണുന്നുവെന്നും അന്വേഷണം ആരംഭിച്ചതായും പൊലീസ് അറിയിച്ചു. ജയിലുകളില് നിന്ന് പുറത്തിറങ്ങിയവരെ കണ്ടുപിടിച്ച് പരിശോധന നടത്തുമെന്നും പൊലീസ് വ്യക്തമാക്കി. അതേസമയം രോഗബാധ റിപോര്ട് ചെയ്തവരില് നിന്ന് മറ്റ് തടവുകാരില് അസുഖം പടര്ന്നിട്ടില്ലെന്ന് ജയില് അധികൃതര് പറയുന്നു.